Verdi NTNU søker analytikere til Fondsgjengen

Fondsgjengen har ukentlige møter hvor vi forvalter et veldedighetsfond, deltar i Studenter på børs, avholder internkonkurranser og sosiale tilstelninger. Fondsgjengen har videre et stort fokus på læring; det vil holdes ukentlige leksjoner i finansiell teori, makroøkonomiske forhold, børssektorer eller selskaper. Som medlem i fondsgjengen vil du få god kjennskap til finansiell teori og innsikt i hvordan aksjemarkedet fungerer.

Utover ukentlige bidrag til fondsmøtene innebærer stillingen som analytiker ansvar for å analysere flere aksjer notert på Oslo Børs. Du vil utarbeide og opprettholde en løpende analyse av selskapene, og i løpet av året presentere ett av dem for fondsgjengen. Gjennom dette arbeidet vil du få praktisk erfaring med strategisk selskapsanalyse og regnskapsanalyse.

I fondsgjengen er takhøyden stor og læringskurven bratt, så forkunnskaper innen finans er ikke en forutsetning for å søke. Det du imidlertid bør besitte er interesse og læringsiver innen finans. Stillingen som analytiker vil kreve en del av deg, men vi i fondsledelsen kan love at du vil få veldig mye igjen. Ferdig utfylt søknadsskjema sendes til fondssjef@verdintnu.no. Spørsmål eller ønske om utfyllende informasjon kan rettes til samme adresse.

Søknadsfrist 5. September 2010